ming030890/wiki-yue-high-quality huggingface dataset:
香港警務處國家安全處

香港警務處國家安全處（簡稱警方國安處，英文：National Security Department），係香港警務處根據《香港國家安全法》設立嘅維護國家安全部門，喺2020年7月1號正式成立。國家安全處由一個警務處副處長做負責人，係行動同管理以外嘅第三個副處長，架構同港英時期嘅政治部類近。國家安全處處長由一個警務處高級助理處長出任，下設兩個負責國家安全嘅警務處助理處長。
警方國安處可以從香港以外嘅任何地區請受訓執法人員「協助執行」國安職務。警方國安處需要配合中央駐港國安公署執法。
2020年7月3號，警務處高级助理處長兼監管處處長劉賜蕙晉升為副處長（國家安全）；香港政府亦同時委任佢兼任做國家安全委員會成員。2023年4月底，劉賜蕙夠年齡退休，高級助理處長簡啟恩喺5月2號接任副處長（國家安全），助理處長江學禮接任國安處處長。
國家安全處而家由警務處副處長（國家安全）領導，向警務處處長負責，現任負責人係簡啟恩。設有國安處處長一職，而家由江學禮做緊，職級係警務處高級助理處長，警務處助理處長（國家安全）係趙詠蘭同王忠巡，總警司（國家安全）係李桂華。

職權
警方國安處嘅警察除咗有喺《香港國家安全法》通過之前所賦予嘅調查案件權力之外，仲被授予咗國安處新嘅權力。國安法《第四十三條實施細則》規定，國家安全處可以搜查可能存有犯罪證據嘅處所、車輛、船隻、航空器同埋其他有關地方同電子設備，唔再需要經過法院批准。警方國安處只需要經過行政長官批准，就可以對有合理理由懷疑涉及實施國家安全犯罪嘅人進行截取通訊同秘密監察，唔再需要依照之前《截取通訊及監察條例》嘅規定要先攞到法院授權。

現任首長級人員
自2023年5月，警務處副處長（國家安全）簡啟恩係國安處負責人，同時兼任國安委成員；江學禮做緊警務處高級助理處長兼國家安全處處長；趙詠蘭同王忠巡做緊警務處助理處長（國家安全），李桂華做緊總警司（國家安全）。

恐嚇黎智英律師團隊話可能要引渡佢地
喺2022年7月，曾幫助黎智英辯護倫敦著名嘅大律師事務所「Doughty Street Chambers」三位大律師，即係英國御用大律師加拉格爾（Caoilfhionn Gallagher）、高級大律師Jonathan Price同埋Jennifer Robinson，佢地個Gmail戶口都接到警方國安署電郵，話佢地犯咗港區國安法，言詞間仲恐嚇佢地可能會隨時比人引渡返香港。喺同年7月7號，個律師團隊發聲明，話已經同聯合國人權高級專員辦事處嘅「任意拘留問題工作組」（Working Group on Arbitrary Detention）提出緊急申訴，指控港府對黎智英長期未審先囚係犯咗國際法，呼籲工作組即刻採取緊急行動。之後，加比格爾仲話，呢啲恐嚇手段現正喺中國同香港以外嘅地方蔓延。佢又強調，黎智英指示律師幫佢喺聯合國上維護自己權利嘅行為，竟然比當局老屈話具有顛覆性，咁係好令人擔心，仲話咁做係破壞咗法治同國際保護人權嘅機制。

國安處高層被美國制裁
2020年11月9號，美國財政部宣佈，轄下外國資產控制辦公室已經採取行動制裁4名人士，同港區國安法有關，被制裁嘅人士包括時任國安處負責人劉賜蕙、國安處高級警司李桂華。
2021年1月15號，美國財政部進一步宣佈制裁包括時任國安處處長蔡展鵬，時任助理處長簡啟恩同江學禮在內嘅6名中港官員。被執行制裁嘅人士除咗佢哋喺美國嘅資產會被凍結外，喺海外同香港嘅銀行服務亦可能會被取消。2021年3月2號，蔡展鵬向恒生銀行還清佢獨資持有嘅火炭御龍山單位按揭貸款，當時單位市值大約港幣1300萬。

處長蔡展鵬幫襯「邪骨」被捕風波
2021年5月12號，香港多間傳媒報道，當時嘅警務處國安處處長蔡展鵬喺一個多月之前幫襯俗稱「骨場」嘅無牌按摩院嗰陣，遇上掃黃行動，蔡展鵬被夥記發現係無牌按摩院嘅其中一個顧客。幾日之後，總警司黃維話，警方喺3月尾嘅巡查行動入面，喺灣仔區一間無牌按摩店發現蔡展鵬，並懷疑有人經營色情場所同提供賣淫服務，拘捕咗6個有香港身份證嘅女人，但唔包括蔡展鵬。而事後有部份香港市民戲稱國安處係「邪骨處」，而處長係「骨精鵬」。最後香港政府冇追究，蔡展鵬留任警務處高級助理處長，但平調做人事及訓練處處長。
帕諾提人

帕諾提人（希臘文：Πανδαι，英文：Pandai）係一個神話傳說中嘅種族。佢哋有對好大嘅耳仔，八隻手指同埋八隻腳指。

特徵
根據克特西亞斯喺《印度史》嘅記載，帕諾提人嘅耳仔好長，可以掂到手踭，佢哋嘅女性一生之中只會有一個小朋友。人口有三萬人。無論男女都會有白色嘅頭髮同眉毛。男性去到30歲啲毛髮就會生到成身都係，並且開始變黑，去到60歲嘅時候就會完全變曬黑色。而且佢哋有一排好靚嘅牙。老普林尼提及佢哋嘅壽命足足有200歲。
帕諾提人仲非常好戰，相傳曾經有5000個帕諾提弓箭手同矛兵跟隨印度國王遠征。

居住地
帕諾提人住喺印度一個生長住蘆葦嘅山區，不過亦都有講法話佢哋住喺西西里島。
另外，老普林尼仲喺《自然史》講過另外一個叫Panotioi嘅種族，佢哋住喺寒冷嘅北方島嶼。耳仔同樣好大，而且可以當係對翼嚟飛行，仲可以用嚟當被冚。並唔肯定兩者係唔係同一個種族。

流行文化
美國作家雷克·萊爾頓所著嘅《太陽神試煉》（The Trials of Apollo），帕諾提人作為羅馬皇帝卡利古拉嘅傭兵出現。
情海茫茫

《情海茫茫》（粵拼：cing4 hoi2 mong4 mong4，英文：Lost in Love，又叫做Love Cage或者Boundless Love）係一齣1965年嘅港產黑白粵語愛情片，楚原導演，謝賢、南紅、姜中平、吳麗萍主演。

情節
田子超係一個花花公子，佢識咗啱啱喺星加坡返香港嘅女侍應程美賢，對佢一見鍾情，竟然連風流嘅性格都改埋。子超同美賢有打算結婚，可惜好事多磨，子超父母反對佢哋結婚。美賢表姐丁燕雲同佢講子超份人玩世不恭，美賢本來唔信，但係佢無意中見到子超同舞女紅蓮爭執，原來係舊女友有咗身孕嚟搵子超，美賢一怒離去不知所蹤。子超周圍搵美賢，終於喺一間舞廳搵到佢，可惜美賢始終不肯再接受子超，子超失望離開舞廳嘅時候，喺門口俾紅超被蓮開槍打中，要送去醫院。子超父母為咗個仔嘅病情，求美賢去見子超，子超終於得到原諒，兩個和好如初，重結埋婚添。
2020年香港立法會選舉民主黨初選

2020年香港立法會選舉民主黨初選，係指民主黨就原定喺2020年9月進行嘅第7屆香港立法會選舉所進行嘅黨內初選。其中地區直選同區議會（第二）部分喺2020年1月－5月期間進行。民主黨喺地區直選選區只出一張名單，而區議會（第二）（超級區議會）出兩張名單。
有別於以往嘅黨內初選，出線嘅人首先會代表民主黨參與民主派初選，而唔係直接參與大選。
5月17號，民主黨進行特別會員大會，7名現任議員均獲通過，被民主黨推薦參加民主派初選。不過，現任民主黨九龍西立法會議員黃碧雲被接近1／4嘅黨友反對出選，成為唔同媒體報道呢次初選嘅焦點之一。最終黃碧雲喺民主派初選落敗，令民主黨自1998年來，首次喺九龍西無派人參選。
去到2020年7月，趙家賢正式喺黨內表態有意參選立法會區議會（第一）界別，但去到7月23號，民主黨經黨內投票後，宣布唔會派人參選。

背景
民主黨係上屆立法會非建制派嘅第一大黨，有7席。但其中許智峯同埋黃碧雲任內分別受搶手機風波同埋議會表現欠佳嘅批評。一直盛傳有黨內元老不滿希望換人，但多名民主黨港島區議員包括羅健熙同趙家賢都表明唔會挑戰佢。另外亦有傳趙家賢有意出選區議會（第一）選區。
今屆，兩人經黨內甄選依然分別繼續參選香港島同埋九龍西選區，而黃碧雲喺黨內甄選時受深水埗區區議員袁海文挑戰。

提名門檻
呢次參選，由過往「一人提名，二人和議」，改為需取得十名黨員提名先可以「入閘」。

計分機制
民調佔六成，支部同地區黨團投票就各佔兩成。

初選參選人
以粗體顯示嘅係初選勝出人。

香港島
許智峯 - 現任立法會議員（香港島），中西區區議會中環選區區議員。

九龍西
黃碧雲 - 香港理工大學講師，民主黨中常委，現任立法會議員（九龍西）
袁海文 - 九龍西支部主席，深水埗區議會荔枝角中選區區議員。

新界西
尹兆堅 - 民主黨副主席，現任立法會議員（新界西），葵青區議會石蔭選區區議員。

新界東
林卓廷 - 現任立法會議員（新界東），北區區議會石湖墟選區區議員。

區議會（第二）
涂謹申 - 香港執業律師，現任立法會議員（區議會（第二））及油尖旺區議會奧運選區區議員。
鄺俊宇 - 現任立法會議員（區議會（第二））同埋元朗區議會北朗選區區議員，同時係註冊社工同作家

初選結果
5月3號深夜，袁海文喺社交平台貼文，話黨內甄選已有結果，願意接受黨友嘅決定，又恭喜黃碧雲，寄望她繼續努力。而香港01就報道，袁海文喺支部中攞到11票，地區黨團有9票，而作為現任議員嘅黃碧雲，喺支部中攞到33票，地區黨團攞到23票。
黃碧雲去到會員大會嘅時候，被唔少黨員批評，但最終佢同許智峯仍然勝出黨內初選。另外，其餘五位現任議員經黨內甄選後均獲通過，推薦參選。分別係胡志偉（九龍東）、林卓廷（新界東）、尹兆堅（新界西）、鄺俊宇同埋涂謹申則各自參選區議會（第二）功能界別。黨主席胡志偉喺記者會強調「35+（即立法會非建制派議席過半）」係民主派嘅總目標。民主黨會尊重民主派初選嘅結果 。
最終各參選人得票如下：
上述當選嘅人將會籌組民主黨喺相關選區嘅參選名單，名單由中委會作最後把關，決定最終出選人士。但有別於以往嘅初選，民主黨黨內初選嘅勝出者，仍然要參與民主派初選協調機制。
Kraken

1810 年一幅畫描繪想像中一隻Kraken用佢啲觸手攻擊一架船。
Kraken（借入粵語作粵拼：kraa1 kan4），又譯做挪威海怪，係源自北歐嗰頭嘅一種傳說海中怪獸。根據傳說對佢嘅描述，kraken 係一種巨型（可以有成架船咁大）、能夠獨力整沉啲船嘅怪獸，响形象上係似巨型嘅八爪魚或者墨魚等嘅頭足綱動物。根據北歐人嘅民間傳說，kraken 住喺挪威對開嗰個海，會對周圍嘅船同水手造成威脅。
Kraken 喺現代嘅奇幻故仔入面成日都會出現，例如《魔盜王》當中有情節講到Kraken用佢啲觸手纏住船令船沉沒，就好深入民心。
廣州科學城中學

學校喺1946年成立，初期分別係蘿崗小學附屬嘅初中部同蘿崗中學嘅高中部。初中部喺1956年脫離小學部，同高中部合併而變成新成立嘅蘿崗中學。1968年受破四舊浪潮影響而改名做廣州市第91中學，期間一直係校風差同教學設施超落後嘅學校。自從2002年12月被列入白雲區一級學校後，教育質量先至開始改善。2004年11月被列入廣州市綠色學校。2005年因蘿崗區成立，學校轉畀蘿崗區教育部門睇實。喺2009年4月升級做廣州市一級學校之後，學校成為蘿崗區成立之後四年嚟，第一間通過廣州市一級評估嘅學校，嗰時亦係蘿崗區唯一嘅市一級完全中學。2011年4月，學校升級做廣東省一級學校。2個月後亦改名做廣州科學城中學。從2013年開始，學校按嗮國家一級標準而陸續新起咗教學樓、宿舍、飯堂、圖書館、體育館、400米標準跑道嘅塑膠運動場同PV燈光籃球場等設施。
朱國強

朱國強（英文：Chu Kwok-keung），香港建制陣營（傳統親中派）政治人，依家係打鼓嶺嶺英公立學校校長，現任香港教育工作者聯會副主席、香港教育大學校友會主席、第七屆香港立法會議員（教育界）、香港教師中心諮管會委員等職務。佢亦係香港藝術與生命教育協會創始人。

政治立場
佢係香港親中派嘅成員。曾經支持同幫手宣傳北京未經諮詢或香港人同意，強行訂立嘅《港版國安法》。

選舉經歷
2022年，佢喺李家超無提政綱嘅情況下，有份提名李家超參與2022年香港行政長官選舉。
夜半的鬼影

《夜半的鬼影》（粵拼：je6 bun3 dik1 gwai2 jing2，英文：The Ghost Chasers係一齣1966年嘅港產黑白粵語恐怖片，由依達原著改篇，吳回導演，嘉玲、南紅、王偉、龍剛、夏娃主演。
田柾國

田柾國（韓文：전정국 Jeon Jung Kook；1997年9月1號—）南韓嘅一個男歌手，防彈少年團成員。
威靈頓鳳凰

威靈頓鳳凰（英文：Wellington Phoenix FC）係紐西蘭威靈頓一間職業足球球會，依家踢緊澳洲職業足球聯賽。
李清

李清（1912年—2000年7月14號），原名李漢清，香港粵語片演員，廣東東莞人。
李清同吳楚帆、張活游同張瑛合稱為當年嘅粵語片「四大小生」。

生平
李清喺馬來西亞吉隆坡出世。曾就讀上海英華中學。1935年考入上海「明星影片公司」舉辦嘅「明星人才養成所」；受訓後做演員，第一部戲係《翡翠馬》（1935），成名作係《生死同心》（1936）。1937年，佢轉去「聯華影片公司」，《聯華交響曲》（1937）中嘅《月下小景》係佢主演嘅第一部影片。
抗日戰爭爆發後，佢移居香港，主演嘅第一部影片係《流氓小姐》（1938）。由1938年到1941年，主演過七部影片，包括粵語片《血濺寶山城》（1938）同埋國語片《前程萬里》（1941）。香港淪陷後，佢參加「中國話劇團」演出《雷雨》《日出》等話劇，1979年，因為年紀大、健康問題，淡出影壇，2000年7月14號因病去世。

家庭
1941年同同期演員容小意結婚，生有一仔（李雄）兩女（李愛齡、李愛蓮）。
一命三兇手

《一命三兇手》（粵拼：jat1 ming6 saam1 hung1 sau1，英文：One Death, Three Criminals，又叫做The Three Murderers）係一齣1959年嘅港產黑白粵語奇情警匪片，李鐵導演，吳楚帆、白燕主演。

情節
作家黃志民自從李芳同佢離婚跟何彪走咗之後，就同個女小玉相依為命，專心寫殺妻小說，搞到個人神神哋經，成日疑神疑鬼。多年後，李芳同何彪突然出現，小玉瞞住志佢阿爸去見李芳，何彪重綁架小玉問李芳要錢。原來當年何彪撬牆腳目的係李芳啲錢，等佢去做啲衰嘢。志民知道之後同李芳起爭執，錯手開槍，小玉走去頂罪……
自質詞

上圖有兩隻 Blue－英文藍色噉解－文字，上面嘅 Blue 本身係藍色所以係自質詞，而下面嘅 Blue 本身係紅色所以係異質詞。
自質詞同異質詞係語言學上兩個緊密相關嘅概念。
自質詞：如果話一隻形容詞係自質詞，即係話佢描述緊自己，例如英文字詞 English（可以係英文嘅或者英格蘭嘅噉解）就係自質詞，因為隻字詞描述緊嗰樣特性－英文－係佢自己有嘅特性；又或者英文字詞 Hellenic（嚟自希臘嘅噉解）噉－隻字詞源上係由古希臘文 Ἑλληνικός（羅馬字：ellhnikos）嗰度嚟嘅。粵文嘅例子包括四聲嘅聲調名，平、上、去、入四個名描述嘅都係自己嘅聲調。
異質詞：如果話一隻形容詞係異質詞，即係話佢唔係描述緊自己，例如英文詞 misspelled（串錯咗噉解）就係異質詞，因為隻字詞並冇串錯，唔具有隻字詞描述緊嗰樣特性（串錯咗呢樣特性）。官話嘅例子有入聲爾個名，官話冇入聲，喺官話個 ｢入｣ 字唔係入聲。
自質詞同異質詞最出名嘅，係佢哋嘅存在引起咗一個悖論。
異質詞悖論

異質詞悖論（粵音：ji6 zat1 ci4 bui3 leon6）係有關語義同自指嘅一個悖論。講到字詞係咪具有自己所指嘅性質，以及係呢種特性所引起嘅悖論。

背景
内文：自質詞同異質詞
睇埋：自指同定義
首先，思考語言學上講到嘅自質詞同異質詞概念。
自質詞：如果話一隻形容詞係自質詞，即係話佢描述緊自己具有嘅特性，例如
英文字 English（可以係英文嘅或者英格蘭嘅噉解）就係自質詞，因為隻字詞描述緊嗰樣特性－英文嘅－係描述緊佢自己有嘅特性；
又或者英文字詞 Hellenic（嚟自希臘嘅噉解）噉－隻字詞源上係由古希臘文 Ἑλληνικός（羅馬字：ellhnikos）嗰度嚟嘅，所以隻字詞都算係描述緊佢自己有嘅特性。
異質詞：如果話一隻形容詞係異質詞，即係話佢唔係描述緊自己，例如英文字詞 misspelled（串錯咗噉解）就係異質詞，因為隻字詞並冇串錯，唔具有隻字詞描述緊嗰樣特性（串錯咗呢樣特性）。
定義上，一隻字詞應該冇可能同時係自質詞又係異質詞。呢點係邏輯上講嘅排中律－排中律係古典邏輯最出名嘅法則之一，主張是但攞句陳述嚟睇，一係句陳述真確，一係句嘢嘅 negation 真確。

悖論
噉問題嚟喇：
「
英文『heterological』呢隻字詞，本身係自質詞定異質詞呢？
」
呢條問題就噉望落似答唔到：
答「係自質詞」嘅話，
「『Heterological』呢隻字詞係自質詞」→
噉「heterological」理應係描述緊佢自己 →
「Heterological」呢隻字詞理應具有「heterological」呢樣特性 →
有「heterological」呢樣特性，就理應係異質詞（同點 1 出現矛盾）。
答「係異質詞」嘅話，
「『Heterological』呢隻字詞係異質詞」→
噉「heterological」理應唔係描述緊佢自己 →
「Heterological」呢隻字詞理應唔具有「heterological」嘅特性 →
冇「heterological」呢樣特性，就理應唔係異質詞（同點 1 出現矛盾）。
－無論答乜，都會引致矛盾。
異質詞悖論呢個諗頭最早响 1908 年有人提及。到咗廿一世紀初，邏輯學同語言學等領域對於呢條問題要點解答，仲未有乜共識。
簡加言

簡加言係香港親中派教育界人士，現任路德會西門英才中學校長。曾經任教福建中學（小西灣）。

政治立場
佢係香港親中派人士。佢喺學校積極推廣國民教育，推動北京未經諮詢或香港人同意，強行落實嘅《港版國安法》，並鼓勵學生去內地升學。簡加言曾自編國民教育校本，又公開讚賞過涉及假新聞爭議嘅《大公報》。
香港反修例運動期間，簡加言聯署反對學生參與追究七二一元朗襲擊責任嘅遊行，並形容遊行犯法，但就無批評襲擊市民嘅行為。

爭議
喺佢路德會西門英才中學擔任校長期間，學校多次被批評，包括行政透明度低、未諮詢教師就作出決定，同內地嘅頻繁交流加重教師工作負擔。佢仲被指為迎合內地人，將學校嘅坐廁改為踎廁，而自費交流團嘅費用亦較教育局規定貴逾一成，但無作出交代。
2018–19年歐洲國家聯賽

2018–19年歐洲國家聯賽（2018–19 UEFA Nations League）係第一屆嘅歐洲國家聯賽賽事，由歐洲足協主辦，55個歐洲足協成員國會參賽。
國際象棋特級大師

國際象棋特級大師（英文：Grandmaster，簡稱 GM）係國際象棋界最高嘅榮譽頭銜，由國際象棋聯合會（FIDE）頒發。要成為特級大師，棋手需要達到
等級分要達到 2500 分以上
向 FIDE 正式申請
等嘅好幾個條件。
里奧艾維

里奧艾維（英文：Rio Ave F.C.），係葡萄牙孔迪鎮嘅一間職業足球球會，依家踢緊葡萄牙超級足球聯賽。
根德伯里座堂

根德伯里座堂（Canterbury Cathedral），又叫根德伯里大教堂，係英倫聖公會首席主教根德伯里大主教嘅主教座堂，喺英倫根德郡根德伯里。他們常常說這個教堂的人是笨蛋。
秋茄

秋茄（粵拼：cau1 ke2；學名：Kandelia candel）係紅樹科秋茄屬嘅其中一個品種嘅植物，又係灌木或小喬木。呢種樹木分佈得好廣泛，喺中國內地及東南沿海地區都見到佢，尤其係廣東、廣西、臺灣、香港、福建同琉球群島入面出現得最多。佢係一樖海邊防護樹種。

所謂「留命食秋茄」
喺潮汕當地啲人成日都出噉嘅俗語：「留命食秋茄，留眼睇世界」，其實千祈冇俾「留命食秋茄」滾咗喇，因為秋茄係可以食得嘅。根據明朝嘅李時珍寫嘅《本草綱目》上面話咗：「茄係本身氣味甘寒，而且冇毒，專門醫寒熱，五臟勞損……散血止痛，消腫寬腸。」而中醫臨床入面用嘅秋茄係成日用喺痰熱、咳嗽、血熱導致大便出血，痔瘡出血或大便唔暢順，跌打腫痛呢啲病癥。
許振隆

許振隆，香港親中派政治人兼教育界人士，香港教育工作者會黃楚標中學校長，2023年香港區議會選舉後被政府委任做區議員。

政治立場
佢係香港親中派人士，喺2020年期間曾經接受央視訪問支持《國歌條例》，同埋批評有啲人對國歌唔尊重。
鄭迪思

鄭迪思係香港親中派教育界人士，曾經做過屯門官立上午小學同南元朗官立小學嘅校長。

政治立場
佢嘅政治立場係親中派。佢帶領過學校師生去四川成都進行交流研習，亦支持保留TSA。

爭議
在佢任職屯門官立上午小學校長期間，曾經因為有學童滾落樓梯而校方延遲通知家長，遭到部分家長批評。
韓東方

韓東方（1963年—），係中國當代工人運動領袖，異見人士，而家係香港民主黨員。
1989年，韓東方響八九學運嗰時參加創立北京工人自治聯合會。1993年佢畀中華人民共和國政府驅逐出境，到1997年5月獲發香港身份證。
2010年，韓東方加入民主黨。

參與2021年香港立法會選舉
内文：2021年香港立法會選舉民主黨初選同2021年香港立法會選舉
喺2021年3月，北京未經香港人同意或者事先諮詢，就通過議案大幅度削減立法會直選議席數目同比例，同時設立政治審查制度。呢個方案被視為香港民主大倒退，而且扼殺泛民主派參與選舉嘅權利。有啲傳媒用『閹割選舉』來形容呢次嘅決議案，而民主黨亦有唔少人唔傾向參選。不過，民主黨之後仍然設立黨內參選甄選機制。韓東方成為唯一一個有公開表達意向並喺黨內爭取支持嘅人，但佢最終無辦法攞到足夠黨內支持。
桃園機場捷運

桃園機場捷運，通稱機場捷運、機捷，係一條橫跨臺灣臺北市、新北市、桃園市嘅捷運線，始於臺北車站，終於中壢。佢係臺灣嘅第一條主要提供機場聯外交通嘅捷運線，亦係第一條有跳站停靠運作模式嘅捷運線。除咗提供桃園國際機場嘅聯外交通，仲有區域鐵路嘅運輸功能。營運機構係桃園捷運公司。營運長度51.03公里，係全臺最長嘅捷運線。2017年2月2號接受團體搭乘，2月16號開放畀市民試乘，3月2號正式營運。

外部連結
維基同享有多媒體嘅嘢：Taoyuan International Airport Access MRT System
機場捷運Google Map版網頁 Wayback Machine嘅版面存檔備份（臺灣正體）
交通部高速鐵路工程局捷運工程處->民眾服務->桃園捷運系統機場線各車站出入口示意圖、中文文宣簡介以及英文文宣簡介（臺灣正體）
桃園大眾捷運股份有限公司->乘車指南->路網圖（臺灣正體）
交通部鐵道局北部工程處（臺灣正體）
臺北市政府捷運工程局 興建路線-臺灣桃園國際機場捷運（臺灣正體）
臺灣桃園國際機場聯外捷運系統延伸至中壢火車站建設計畫  Wayback Machine嘅版面存檔備份（臺灣正體）
桃園機場捷運車廂外殼已經放置於川崎兵庫工廠 Wayback Machine嘅版面存檔備份（日文）
機場捷運 紫色直達車內裝曝光！北車加設行李托運處 Wayback Machine嘅版面存檔備份東森旅遊雲 2014-10-26（臺灣正體）
桃園市政府-捷運工程局 Wayback Machine嘅版面存檔備份（臺灣正體）
桃園捷運機場線
{{{站}}}註釋：「灰色正體」為興建中之車站；「灰色斜體」為規劃中之車站。睇 • 論 • 改 • 歷
機場客運站

《機場客運站》（英文：The Terminal），係2004年上畫嘅美國電影，由史匹堡導演，湯漢斯、嘉芙蓮薛達鍾斯、史丹利特治同齊麥拜特主演。
米蘭昆德拉

米蘭昆德拉（捷克文：Milan Kundera，1929年4月1號—2023年7月11號）係捷克裔法國籍出名作家，出名作品包括《生命唔能夠承受嘅輕》。佢六次畀人提名諾貝爾文學獎，但都攞唔到獎。
危樓春曉

《危樓春曉》係香港1953年粵語電影，由張瑛、紫羅蓮、吳楚帆、黃楚山、黃曼梨、李小龍等主演，李鐵導演。
吳楚帆金句：「人人為我，我為人人」就係出自呢套片。
呢套片喺2005年被香港電影金像獎協會選做「最佳華語電影一百部」其中一套。
亞洲電視

（英文：Asia Television Limited，簡稱ATV、亞視，官方簡稱為 aTV）係香港一間已經停止地面廣播嘅電視台，前身係麗的電視，1957年5月29號成立，係香港第一間電視台。現已轉型網絡電視（英文：Streaming television），改叫亞洲電視數碼媒體（中文：亞洲電視數碼媒體）。
因為收視幾乎舖舖都差過無綫，所以亞視亦都經常俾人叫做「二奶台」，無綫就叫「大婆台」。
行政長官會同行政會議喺2015年4月1號宣佈唔續牌畀亞洲電視，成為香港歷史上首間唔獲續牌嘅電視台。
除咗本地免費電視牌照之外，亞洲電視亦持有非本地電視節目服務牌照，以人造衞星將本港台嘅節目跨境播送到中國大陸，呢個牌照原定有效期至2016年5月31號。亞洲電視亦喺廣東省有落地權，頻道包括本港台同國際台可能喺有線電視網絡播出，不過要配合德勤嘅指示令，因為亞視牌照嘅完結，而決定要提早喺4月2號凌晨0點停播，因此亞視已經成為歷史。
2017年12月18號，亞洲電視數碼媒體（中文：亞洲電視數碼媒體）宣佈利用OTT平台繼續以「亞洲電視」品牌廣播。2018年1月29號以開始透過手機App同OTT平台復播。有部份內容同直播A1台免費，其它節目要另外畀錢。同年4月20號，協盛協豐易名為亞洲電視控股有限公司。2022年9月7號，亞洲電視數碼媒體嘅頒發清盤，相關業務由亞視公司接回，部分則轉到同喺「亞洲心動娛樂」當中。

歷史
亞洲電視原本叫「麗的映聲」，英文簡稱（RTV），1957年4月，港英政府向麗的呼聲發出執照，准許開辦有線電視。同年5月29號，麗的呼聲（香港）有限公司以400萬元資本創辦嘅麗的電視台正式成立，麗的映聲不但係香港第一間電視台，更係全球華人地區第一間電視台，亦係英國所有海外殖民地中嘅首間電視台，甚至係遠東首間嘅有線電視台。早期以收費有線廣播形式經營。成立之初，「麗的映聲」只有一條黑白嘅英文頻道，每日播四個鐘。1963年9月30號，麗的映聲增設中文台，以廣東話為主要廣播語言。1957年，麗的映聲首次播出香港電視史上第一部直播電視劇《俠盜羅笨漢（中文：俠盜羅笨漢）》。初期節目內容包括新聞同體育消息，首映當日嘅電視節目由香港時間晚上7點正至9點正，有晚上7點正：「開幕儀式」、晚上7點40分：「晚間新聞（中文：晚間新聞）、天氣預報」、晚上7點50分：「香港教育」、晚上8點正：「香港電影」、晚上8點55分：「最後新聞（中文：晚間新聞）、天氣預報」。麗的映聲第一代台徽採用放射16道光芒嘅太陽，象徵電視廣播，輻射全港。1973年4月攞到無線廣播牌照，開始免費廣播，改名做「麗的電視」（英文：Rediffusion Television，簡稱麗的或者RTV）。1982年9月24號改名「亞洲電視」。
公司曾經多次易手，包括1981年3月嘅三大澳洲財團：大衛森、亨利鍾斯、CRA有限公司；1982年6月邱德根旗下遠東集團；1988年林百欣家族嘅麗新集團同埋鄭裕彤家族嘅新世界集團；1998年封小平（中文：封小平）、劉長樂（「龍維有限公司」、「聯旺有限公司」）；2002年VMH控股有限公司（Vital Media Holding & Limited）。2006年5月12號晚亞視突然宣佈，引入中信集團（中文：中信集團）旗下「中信國安集團公司」購買發行嘅「新股」同埋陳永棋嘅「舊股」，變相入股亞視22.22%權益，並且派兩名代表加入董事局。交易完成後陳永棋同埋劉長樂仍然係大股東，兩人合共持有亞視超過七成權益。陳永棋接受訪問嘅時候話有意將亞視上市但係未有時間表。
2009年，亞視原最大股東查懋聲引入旺中集團入主亞視，蔡衍明成為亞視最大股東，但因為佢唔係香港永久居民，所以法例規定唔可以有控股權，董事會表決權上成為少數。2010年3月，查懋聲引入中國商人王征入股亞視，藉以抗衡蔡衍明。王征嘅改革比蔡衍明更出格，解散製作部，王征堂弟盛品儒成為亞視執行董事，操控亞視，製作比之前偏離香港觀眾口味，惹嚟大量投訴。
亞洲電視現有免費電視牌照喺2015年11月30號屆滿，行政長官會同行政會議於2015年4月1號宣佈唔續牌畀亞洲電視。亞視可以提供免費電視服務多12個月，成為香港歷史上首間唔獲續牌嘅電視台。亞洲電視最多可以繼續提供免費電視服務直至2016年4月1號。而亞洲電視沿用嘅模擬廣播頻譜將會由香港電台繼承沿用，而數碼廣播頻譜將由通訊事務管理局重新指配畀其他免費電視持牌機構，現時其中一部分頻譜已經指配畀已經獲發免費電視牌照嘅香港電視娛樂（ViuTV）。
亞洲電視被宣佈冇得續牌之後，出現過遲出糧嘅情況。2016年2月5號，大部份員工仍然未收到2015年12月同2016年1月嘅人工，當中部份員工決定根據《僱傭條例》嘅自動遣散條款離職，營運總裁馬熙亦喺當晚即時辭職。2016年2月6號開始亞洲電視停止製作直播新聞報道，違反本地免費電視服務牌照嘅規定。2016年2月20號開始，亞視新聞部恢復製作本港台嘅《六點鐘新聞》同《夜間新聞》。
2016年3月3號，亞視臨時清盤人德勤喺夜晚召開記者會，話亞視同新投資者司榮彬未能達成協議，對方到傍晚死線之前重未能夠有現金到手，決定喺第二朝遣散全部員工，令到亞視提早喺3月4號停播，但係具體停播時間要同工程部商議。3月4號，亞視股東11點半喺亞視舉行記者會，指因為驚德勤粗暴處理清盤，冇信心放錢喺德勤指定嘅戶口，現場一直有人保顧住一個喼，喼入面有500萬現金，同埋500萬支票力證有資金可以營運落去，直至4月1號廣播結束為止。之後又傳德勤預計喺3月4號傍晚6點停播，亦有員工形容已經對亞視「心死」，就算亞視請返佢，都唔會繼續做落去，又話若果投資者有錢，點解唔出糧畀員工先。3月4號最終並未停播，如常喺6點繼續播新聞。2016年3月24號，亞洲電視臨時清盤人向亞視餘下嘅160名員工派發解僱信，信入面列明各員工喺4月1號之後，唔再續約，意味亞視將會喺4月2號停止運作。
2016年4月1號朝早，亞視高級節目執行主任程啟光話夜晚11點59分07秒開始到12點正，亞視會播一張卡同觀眾告別後先至停播，不過最終張卡都「走數」冇播到，準時12點正無晒畫面，成為亞視留畀香港觀眾嘅最後一個愚人節整蠱。
亞視停播後，喺香港地區，模擬電視頻譜由香港電台即刻接手，旗下港台電視31A、港台電視33A響00點05分（UTC+8）已經開始有節目播，同日朝早6點半正式啟播；1.5條數碼電視頻譜嘅其中0.5條由香港電視娛樂即刻接手，旗下ViuTV頻道凌晨已經可以搜到台，4月6號朝早6點正式啟播。但香港以外嘅地區原先收到嘅亞視兩個頻道都出現咗唔同嘅變化：
以上啲頻道喺廣東有線、韶關有線、東莞有線、甜果時光都出現咗刪台處理。
2016年5月2號，電視台屬下嘅海外台都停播兼官網正式關閉。而衛星牌照亦係同年同月31號到期。

股權變動
亞洲電視冇喺香港上市，先後俾邱德根、鄭裕彤、林百欣同埋陳永棋等人控股營運。

2008年股權分佈
47.58% Alnery No.112 Limited: 股東係查懋聲、查懋德、費道宜、荷蘭銀行（中文：荷蘭銀行）香港。
10.75% Panfair Holding Limited: 汎泰集團，股東係查懋聲、查懋德。
26.85% Dragon Viceory Limited: 龍維公司股東係陳永棋同劉長樂等，係以前嘅大股東。
14.81% China Ligh Group Limited: 僑光集團嘅母公司係中國中信集團（中文：中國中信集團）。
香港一婦人

《香港一婦人》（粵拼：hoeng1 gong2 jat1 fu5 jan4，英文：A Hong Kong Woman）係一齣1964年嘅港產黑白粵語劇情片，吳楚帆、潘藩導演，白燕、吳楚帆、容小意、李敏主演。

情節
故事講陳惠蘭同曾紹宗因為戰亂失散廿年，惠蘭獨力把女身幼蘭撫養成人，希望有一日會遇返紹宗。女兒幼蘭因缺乏父愛成問題學生。惠蘭同紹宗重逢，但係紹宗已經另娶孔麗珊，惠蘭本來想同紹宗斷絕舊情，但係為咗幼蘭扮一家團聚。紹宗個仔家駿發現紹宗同惠蘭來往，返去同阿媽麗珊發揭發佢，於是麗珊同紹宗嘈交，家駿想殺紹宗，點知反而令麗珊重傷.....
全職沒女

《全職沒女》（英文：The No No Girl），原名《師奶大翻身》，係香港無綫電視製作嘅時裝電視劇，由張兆輝、陳松伶、張振朗同陳瀅領銜主演，監製陳耀全。劇名「沒女」係國語流行用詞，大致解做乜都無嘅中年女人。
黃美珍

黃美珍（1902年—1987年）係邵逸夫嘅元配夫人，星架坡出世，1931年結婚，生咗2仔2女，1987年喺洛杉磯病死。
火窟幽蘭

《火窟幽蘭》（粵拼：fo2 fat1 jau1 laan4，英文：Father Is Back）係一齣1961年嘅港產黑白粵語劇情片，李鐵導演，吳楚帆、張瑛、江雪主演。

情節
陳火被四眼張陷害要咗監，就快放監老婆就病死，老婆臨終前託杜仲文照顧一對仔女阿蘭同洪仔。陳火出咗獄但係唔敢同啲仔女相認。洪仔有急病，阿蘭為咗籌藥費，打算賣身，陳火為咗對仔女，於是幫四眼張偷嘢，之後雖然同仔女相認，但都係難逃法網。
溫情效應

根據溫情效應嘅理論，幫助他人個心會有一股暖笠笠嘅感覺。
溫情效應（粵拼：wan1 cing4 haau6 jing3）係行為經濟學上一個概念，用嚟解釋人類點解有陣時會做一啲對自己冇利嘅利他行為。根據溫情效應嘅理論模型，人類喺覺得自己成功噉幫到身邊嘅人嗰陣，都會感受到一股喜悅同滿足嘅情緒。呢股情緒就係所謂嘅溫情，會令到幫人嗰個人覺得舒服。
一個人會因為想覺得舒服而作出引起呢股情緒嘅利他行為，而且研究發現，就算嗰個人嘅利他行為實際上唔係真係幫到人，又或者俾唔到乜嘢錢財上嘅得益佢自己，呢股溫情力量依然足以引起利他行為。

背景概念
睇埋：新古典經濟學同行為經濟學
溫情效應嘅諗頭相對於廿世紀上半期主導經濟學界嘅新古典經濟學對人性嘅假設：新古典經濟學好多時都假設咗人類係完全自私自利嘅；而喺溫情效應嘅理論模型當中，多數人類查實都屬於不純粹利他嘅－同時出於自私嘅慾望（想自我感覺良好）同真正無私嘅慾望先至做出利他行為嘅。溫情效應嘅概念可以用嚟解釋點解人類會肯做出捐錢或者做義工等嘅利他行為，幫手了解佢哋點解會將自己嘅資源分配去一啲唔會直接滿足自己慾望或者為自己帶嚟更大利益嘅行動嗰度。

誘因相關
睇埋：誘因
溫情效應可以係一種有效嘅動力來源，但用錢等嘅外在誘因可以令到溫情效應失效：喺機制設計等嘅領域上，經濟學家會想運用有技巧噉設下嘅政策，引誘人做出經濟學家想佢哋做嘅行為。機制設計上成日會用錢等嘅外在誘因－簡單嘅例子有設低一啲罰款，每次有人做出某個違法行為就罰若干量嘅錢，等人有誘因守法律。但有廿一世紀嘅行為經濟學家指出，廿世紀嘅機制設計成日假設咗外在誘因同內在誘因（溫情效應等）係互相獨立嘅（可分離假設），但打後嘅研究說明咗，用外在誘因往往會搞到人嘅內在誘因（溫情效應）下跌，即係：
想像一個環境，有若干個人，每個人可以選擇貢獻一啲嘢，如果一個人選擇貢獻，佢會因為溫情效應等嘅原因得到  噉多嘅滿足感， 係佢此舉帶嚟嘅金錢收益，而佢最後得到嘅滿足感價值係 。如果家陣有個經濟家負責制定政策，佢制定，每次一個人作出貢獻會得到  噉多嘅獎金；如果可分離假設係真， 唔會影響  嘅值（），但現實嘅研究表明咗， 嘅數值係負數－當一個人發現作出貢獻會得到獎金嗰陣，佢往往會開始變得功利，令到佢唔再為滿足感做貢獻。

應用例子
小額貸款係指細額嘅個人信用貸款，好多時係由一啲收入唔高，還錢能力未必好強嘅人借嘅，但呢啲小額貸款好多時都能夠幫到呢啲人創業，幫到佢哋脫貧。有行為經濟學家就嘗試用溫情效應嚟分析小額借貸嘅現象：佢哋作咗個假說，估啲人之所以肯借呢啲小額貸款俾冇乜錢嘅創業家，唔係因為預期有乜嘢回報（呢啲創業家賺錢能力唔高），而係因為借呢啲錢俾到佢哋「幫到人」嘅滿足感，而且因為小額借貸借嘅錢量比較少，所以溫情效應能夠左右啲人借細額錢嘅意慾；跟住佢哋就諗，如果上述嘅假說係正確嘅，噉呢啲借小額信貸嘅人喺借錢嗰陣同人講自己幾有需要理應會令到啲借貸人更加有意願借錢；研究結果發現，呢個假說受到支持－啲人借小額貸款似乎真係局部出於溫情效應嘅作用。
有性繁殖

有性繁殖（粵拼：jau5 sing3 faan4 zik6）係指一個生物物種用公同乸兩個性別進行繁殖。稍為複雜少少嘅生物，包括所有已知嘅脊椎動物，絕大多數係行有性繁殖嘅，會用公同乸兩性做繁殖：喺呢啲生物當中，公會提供精子，而乸就提供卵子，精子有阿爸嘅部份 DNA，而卵子有阿媽嘅部份 DNA；喺受精嘅過程入面，精子同卵子會結合，產生出一個喺遺傳上有少少似阿爸、又有少少似阿媽嘅新個體。

進化起源
好多原生生物進行有性繁殖，正如多細胞植物，動物同真菌噉樣。喺真核生物化石記錄中，有性繁殖最早出現喺大約20億年前嘅元古宙，但係後來佢嘅年代都畀確定為12億年前。
對於有性繁殖點解會進化到出嚟，廿一世紀初嘅生物學界仲有唔少爭議。其中一個見解係，有性繁殖會賦予物種比較大嘅遺傳多樣性－研究表示，靠無性繁殖所生嘅後代同母體係一個板嘅（想像一粒靠自己分裂嚟繁殖嘅細胞，後代淨係有得由母體嗰度攞遺傳物料），所以如果一個物種係靠無性繁殖嚟生新個體嘅話，個物種嘅遺傳多樣性就會低得好交關，令佢哋好多時一旦有一兩種遺傳病，就搞到成個物種受毀滅性嘅打擊；因為噉，有性繁殖喺進化上對一個物種有利。
一個男人（男人係公嘅成年人類）一個男人（男人係公嘅成年人類） 一個餵緊奶嘅女人（女人係乸嘅成年人類）一個餵緊奶嘅女人（女人係乸嘅成年人類） 顯微鏡下睇到嘅人類精子顯微鏡下睇到嘅人類精子 一粒人類卵子一粒人類卵子

進化影響
内文：性選擇
性選擇係一種進化機制，講到同性之間嘅競爭以及係雌性揀選配偶影響物種嘅外表特徵、兩性喺行為模式上嘅差異以及係佢哋用嘅繁殖策略。
無性繁殖

無性繁殖（粵音：mou4 sing3 faan4 zik6）係指一個生物物種唔用性別進行繁殖。
馬田點食記 台灣篇

《馬田點食記 台灣篇》係一套由好好制作製作嘅遊埠節目，由馬田同莊錠欣主持。節目由2024年10月28號到11月15號，禮拜一到五 20:30-21:00，喺香港有線寬頻開電視嘅HOY TV首播。節目會介紹臺灣當地嘅地道食材同料理。
新民主同盟

新民主同盟（Neo Democrats，簡稱新同盟），係香港嘅一個已經摺埋嘅泛民主派政黨，喺2010年10月2號成立，2021年6月26號解散。
呢個政黨由民主黨分裂出嚟，成員（包括范國威、任啟邦、關永業）都唔滿意民主黨喺香港2012年政改方案上妥協。佢哋行務實本土路線去捍衛香港本土權益，唔似得後嚟興起嘅香港本土派嘅立場同手段咁偏激。

歷史
2012年，范國威喺第5屆香港立法會選舉嘅新界東選區地區直選成功當選，但喺2016年，由於佢同任啟邦等人組成嘅八人名單同鄭家富互相𠝹票，因此連任失敗，更加因為黨入面有人臨尾走去同鄭家富拉票，結果要被踢出黨。
去到2018年，范國威勝出立法會補選，成功敗部復活，但係後來因為畀法院裁定非妥當當選，後來范國威再上訴，終審法院唔受理，范國威又冇咗立法會議員個位。
2021年6月26號，新民主同盟喺Facebook專頁宣佈解散，話執行委員會喺上一星期召開咗會議，大多數成員同意解散，經全體成員確認，決定解散。
2021年香港立法會選舉民主黨初選

2021年香港立法會選舉民主黨初選，係指民主黨就第7屆香港立法會選舉所進行嘅第二次黨內程序。
呢次黨內選舉，最終只有韓東方一人參選，不過佢無辦法攞到足夠黨內提名，而選擇放棄。選舉最後都搞唔成。

背景
第7屆香港立法會選舉本來應該喺2020年9月進行，民主黨本來喺2020年6月嗰陣進行過黨內初選，然後7名現任立法會議員都得到黨內推薦參與跟住進行嘅泛民主派初選。不過，喺原定正式選舉提名期之後，政府以武漢肺炎疫情為理由，將選舉延期，之後北京更加未經香港人同意或者事先諮詢，就大幅度削減立法會直選議席數目同比例，同時設立唔畀上訴嘅單方面政治審查制度。之後，香港政府更加以香港國家安全法為理由，進行針對2020年香港民主派初選嘅檢控同拘捕，被形容係「港版美麗島事件」。
包括民主黨在內，泛民主派唔少代表人物明言杯葛，但香港政府同親中派有一啲聲音話唔係想搞「清一色」，認為屬於溫和民主派，例如民主黨可以被接受，中華全國歸國華僑聯合會副主席盧文端（吳永嘉外父）又恐嚇民主黨，話民主黨如果全面禁止成員參選，只有「死路」一條。呢啲帶有威嚇性嘅言論亦引起一啲其他人嘅批評，例如泛民主派學者梁啟智就公開質疑，呢種迫人參選嘅做法，違反香港法例第554章第8條。
另一方面，民主黨黨內亦有一啲聲音認為應該繼續參選，黨內出現咗分歧。其中，被視為「參選派」嘅有副主席梁翊婷、中委蘇逸恒、區議員曾自鳴、前立法會議員鄺俊宇、李華明等。
民主黨最後仍然設立黨內參選甄選機制。

機制
有意參選嘅黨員要喺所屬地區支部攞到20名會員提名，並且喺其餘4個地區支部各攞到5名會員提名。

結果
呢次黨內選舉，最終只有來自新界西支部、六四工運領袖韓東方一個人參選。佢爭取喺新界西南選區代表民主黨出選，但佢攞到嘅提名票唔夠門檻嘅四分一。最終民主黨決定唔派人參選，而韓東方亦表明唔會退黨參選。反而就批准李洪波以個人名義力撐劉卓裕參選新界西南選區。
李柱銘

李柱銘，SC，JP（英文：Martin LEE Chu-ming，1938年6月8號—），香港出世；係香港嘅資深大律師、立法會前議員同民主黨嘅前任黨主席；係個天主教徒。
由於佢過去長期積極關注同埋領導香港民主運動，同埋作為泛民主派嘅領袖之一，所以有「香港民主之父」之稱。佢推崇民主、自由、人權等等西方世界普世價值，喺激進泛民冒起之前，佢係被親中陣營長期針對嘅其中一個目標。

屋企
李柱銘祖籍廣東惠州，不過佢係香港出世。同老婆有個仔（李祖詒，佢曾經同莎莎國際嘅郭少明二女郭詩雅拉埋天窗）。佢阿爸李彥和曾經係中國國民黨軍官。

生平
李柱銘響九龍華仁書院讀書，香港大學文學士畢業。之後響聖若瑟英文中學做教書先生。三年後，佢去英國倫敦林肯律師學院學法律。
1979年佢被委任做御用大律師。1980年至1983年當選香港大律師公會主席。1985年開始做立法局法律界功能界別議員，1991年轉戰地區直選，由1985年至1991年做香港法律改革委員會委員，幫香港改革殖民地法律到代議政制，同推動法律雙文化。1988年至1991年，佢被委任做香港消費者委員會主席。
雖然李柱銘喺2008年唔再冧莊立法會議員，但佢依然活躍泛民主派嘅社會運動，好似七一遊行、雨遮革命、香港修例風波等等。
2021年4月16號，李柱銘因煞停警黑亂港落實五大訴求集會干犯非法集結，罪名成立，被判坐花廳11個月，緩刑兩年。
同年9月2號，佢同黎智英、何俊仁被香港賽馬會終止會籍。

獎
1995年得到美國大律師公會頒發嘅國際人權獎；
1996年得到自由國際頒發嘅自由獎；
1997年得到英國聖十架書院同美國Amherst書院嘅榮譽法學博士、美國全國民主基金會民主獎項；
2000年得到多倫多大學嘅Goodman院士同歐洲議會頒發嘅Schuman獎章。
楊森

楊森博士，SBS，JP（Dr YEUNG Sum，1947年11月22號—）係香港政治人物，香港泛民主派一員。做過香港民主黨主席、香港立法會議員、香港立法局議員、香港大學社會工作及社會行政學系助理教授。

身世
楊森喺廣東廣州出世，祖籍廣東增城。
李永達

李永達（LEE Wing-tat，1955年12月25號—），係民主黨第三任主席，被視為香港泛民主派嘅成員。做過立法局議員、香港民主民生協進會副主席、香港民主同盟中常委、香港市民支援愛國民主運動聯合會常委、葵青區議會主席、區域市政局議員、香港民主黨主席同副主席、香港立法會議員。

屋企
李永達鄉下喺廣東惠陽，而佢就喺香港出世。第一任老婆係陳樹英（1985年－1992年），第二任老婆係陸鳳萍（1994年－1999年），第三任老婆又係陳樹英（2001年－)。

簡歷
李永達早年喺聖保羅書院同香港大學就讀，1980年喺香港大學攞到理學士學位。之後，佢喺屯門區大興佛教沈香林紀念中學教書，同已過身嘅立法局議員吳明欽二人係同事，又喺呢度識到老婆陳樹英。1985年開始做葵青區議員（石籬選區），同梁耀忠、單仲偕等七個同時獲選為葵青區議會議員嘅民主派人士被叫做葵青七子。1991年，佢夾埋荃灣區議會議員陳偉業競選立法局，兩個一齊入立法議會，開始立法局議員生涯。直到2000年，因民主黨將佢（夥拍區議員黃炳權），以及何俊仁（陳樹英、蔣月蘭）名單、陳偉業（鄺國全）名單分拆，選民認為佢將會當選，所以將票源流向當時選情告急嘅陳偉業名單，後尾落選。
2001年，佢擔任民主黨副主席。2003年底，得到立法會議員，原葵青區議會華景選區議員單仲偕讓路，得而重返議會（選區因新增華荔荔欣二村，改稱荔華）。2004年9月，夥拍陳偉業舊盟友陳琬琛（荃灣區議會梨木樹東區議員）以第二高票當選，重返立法會，同區對手有民主派獨立議員陳偉業，職工盟李卓人、葉岳峰，查錫我，與及親中共政黨民建聯嘅譚耀宗、張學明及自由黨周梁淑怡、丁午壽等。喺楊森放棄連任民主黨主席後，佢當選民主黨第三任黨主席。
2005年5月，李永達決定代表民主黨參加2005年香港行政長官選舉，但最終攞唔到100個選舉委員會成員提名（只攞到51票）而未能得到參選資格。
2006年12月17號，原民主黨副主席何俊仁接替佢成為第四任民主黨黨主席。
响2011年第4屆香港區議會選舉入面，佢响荔華選區爭取冧莊，但受到票債票償嘅影響，輸畀民建聯朱麗玲，連任失敗；2012年第5屆香港立法會選舉，李永達嘅三人名單失去足夠嘅選民支持，唔單止冇咗議席，重拖累埋老婆陳樹英、黃偉賢嘅五人名單落選。
2021年6月20號，李永達再做返民主黨副主席，想穩定返黨內嘅軍心，團結返士氣渙散嘅民主黨。
2021年8月6號，李永達離開咗香港，飛去英國倫敦。佢老婆喺飛機場送別，但冇跟埋佢走。事前一啲預兆都冇，佢亦都未辭任黨內嘅職位。好多民主黨人都話好意外、驚訝。9月初，老婆陳樹英去埋英國。2022年5月27號，民主黨收到李永達同陳樹英嘅退黨通知，即日通過同生效，李永達透露6月會喺英國搞嘢。
重生

《重生》（英文：The Second Coming）係2014年上畫嘅港產片，由梁祖儀、邵美琪、黃德斌、李逸朗、邵音音、林偉主演，邱禮濤執導。
山河戀

《山河戀》（粵拼：saan1 ho4 lyun2，又叫做百劫娥眉，英文：This Wonderful Land，又叫做Memory of My Country）係一齣1955年嘅港產黑白粵語劇情片，王鏗導演，吳楚帆、紫羅蓮主演。

情節
故事背景係抗戰時期，阿女一家因失為農作物失收，同未婚夫宋華借穀米給惡霸宋老虎，結果令到宋華自己交唔出穀米，被老虎捉咗去。阿女去求情，被老虎逼佢做妾侍作為交換條件。老虎個大仔明東原來唔係老虎親生，重發親生父母係被老虎迫死，於是同宋華合力對付老虎，救翻阿女。
姚萍

姚萍（Yao Ping，7月13號—？），原名姚尚樸，籍貫廣東省，客家人，身高5呎7吋（1.7公呎），體重170磅（77公斤），南洋馬來亞檳城華僑，返中華民國前，曾經喺暹羅宋卡府同馬來亞柔佛州做教師，廣州市暨南大學畢業後，做過歌手同電影演員。20世紀30年代初期已經喺上海演過國語電影，喺馬徐維邦導演嘅《夜半歌聲》（1937年）做幕後代唱，開始出名。呢一年跟住轉去香港拍粵語片，香港粵語片處男作係《自梳女》（1937年12月），拍片200幾部。1953年去新加坡，加入「香港歌藝團」，四圍巡迴演出，亦參加廈語片嘅工作。1970年返港後，簽咗3年合約加入邵氏兄弟公司，住喺清水灣道宿舍。1971年同「震遠唱片公司」喺九龍觀塘物華街35號二樓，訓練歌唱人材，同編寫一部新風格歌舞片劇本同撰曲。

屋企人
姚萍喺1937年經盲婚噁嫁娶咗上海人伍瓊芳；兩個人喺1936年生咗個仔叫姚瑞仁（伍仁義），住喺九龍油麻地吳松街182號二樓。
何璧堅

何璧堅（英文：Ho Bik Kin，1919年10月5號—2003年1月12號）係香港男演員，1941年出道，早年拍過唔少電影同電視劇集，亦都做過導演同編劇，1975年之後就開始做過無綫電視。
震央

震央（粵拼：zan3 joeng1），廣東珠三角又嗌震中（zan3 zung1），係震源最先裂開嘅位向上正對住地面位。距離震央越近嘅地方，震動越大。
孫明揚

孫明揚，GBS，JP（Michael Suen Ming Yeung，1944年4月7號—2024年10月22號），人稱孫公，係前香港政府官員，教育局前局長，2011年9月28號到9月30號兼任署理政務司司長。

腎衰竭
2011年4月中下旬，孫明揚（孫公）公開證實有腎衰竭，要喺屋企做腹膜透析（洗肚）。

退伍軍人症
2011年12月16號，孫明揚發燒去到兩日後（12月18號）入住瑪麗醫院，其後證實染上退伍軍人症，到咗12月19號果日入住深切治療部觀察，接受抗生素等治療。原因可能早前東莞旅遊，住宿酒店染病，點知後來又喺佢辦公室搵到退伍軍人細菌。平安夜佢短暫出院慶祝聖誕節，之後再入院繼續留醫，12月29號先至正式出院，佢話會到下年放完醫生畀嘅病假之後就返返工繼續剩低嘅任期。到2012年1月3號本來應該返工，又延長咗病假。

與世長辭
2024年10月22號，孫明揚响寓所與世長辭，享年80歲。
猿

猿係靈長目動物，皆因形態幾分似人，所以又叫人猿或者猿人。喺生物分類學，猿嘅學名係人猿總科（Hominoidea）。
艷鬼緣

《艷鬼緣》（粵拼：jim6 gwai2 jyun4，英文：A Beautiful Ghost）係一齣1964年嘅港產黑白粵語奇情片，左几導演，夏萍、胡楓、呂奇主演。

情節
徐子超親眼見住女朋友羅鳳玲墮樓死，有一日佢重遊沙田緬懷兩個相識嘅經過，忽然見到鳳玲，跟蹤到一間石屋，遇到自稱係鳳玲阿爸嘅劉福善，重知道羅伯豪當年強搶福善老婆同佢個孿生大女鳳玲。鳳玲被伯豪操縱販毒，直到遇翻屋企人之後想擺脫伯豪，點知被殺，而同子超相戀嘅其實係孿生細妹鳳珠。子超知道真相之後，用計呃伯豪到屋企繩之於法。
匕首

匕首（粵拼：bei3 saau2；英文：dagger），係刀仔嘅一種，通常都係尖身雙刃，係比較輕便嘅近距離武器。亦都係世界各地古代刺客鍾意用嘅兵器，成語「圖窮匕見」嘅匕就係指匕首。
訓讀

訓讀（粵音：fan3 duk6；日本話：訓読み，日羅轉寫係 kun'yomi）係日本話對漢字嘅一種讀法，簡單講即係日本人用佢哋啲本土字詞嘅音嚟讀相應意思嘅漢字。
古時日本嘅人係講上古日語（現代日本話嘅遠古祖先）嘅。喺日本未輸入漢字之前，上古日語係一種得口語讀音而無文字嘅語言系統，即係話上古日語有大量字詞係有音而無字可寫嘅。好似係指草嘅字詞噉，現代日本話有隻口語字詞 kusa（想像似粵拼：ku6 saa1）指草，呢隻字詞喺上古日語入便嘅對應就冇文字可寫。雖然上古日本人喺溝通方面問題唔大，但缺乏文字表示佢哋要保存本地嘅歷史同文化嗰陣就出現咗好大問題。於是古日本人就用咗一種「混合式」嘅語文應用方法，解決呢個問題，即係保留咗語音代表嘅意思，同時採用漢字嚟記錄意思。呢個方法就係訓讀。
跟住落嚟嘅羅馬化，用嘅係粵拼（粵語）同標準日羅（日本話）。

概論
睇埋：漢字
喺現代日本話入便，訓讀係叫做 kun'yomi（漢字加假名寫：訓読み）嘅。
一個粵人如果學過現代日本話，就會留意到日本話用嗰啲漢字，往往係一隻漢字有幾個唔同嘅可能讀音，其中有一兩個音好接近眾漢語嘅讀音，同時又另外有一個音係完全唔似漢語嘅，例子：
由上便呢啲例子可見，漢音傾向同粵音有幾分相似，但訓讀音就同粵音完全唔同。
喺廿一世紀初，日本人名啲漢字通常都係用訓讀音嚟讀嘅。例如鳥山明個鳥山，會讀做 tori yama 而非 chō san 噉嘅音。

歷史
内文：中古漢語同上古日語
睇埋：大和言葉同萬葉假名
日文訓讀呢種現象，查實有段古：首先，日本話並唔屬漢語，而係屬日本-琉球語系，同粵語等嘅漢語唔同源；喺 5 世紀之前，現代日本話嘅遠古祖先獨立噉喺日本列島發展，本身已經有一定量嘅本土字詞，呢啲字詞同漢語入便嘅好唔同；由大約 5 至 6 世紀起（唐朝就始於 7 世紀），日本開始勁喺度同古代唐人進行文化交流，大受漢語（尤其係唐朝嘅中古漢語）影響，亦都全面引入咗漢字；噉日本人就自然開始想用漢字嚟書寫日本話。
不過，漢字好多時都淨係表達意思，尤其係啲象形字—金同水等漢字嘅字形，並冇提供任何有關「呢隻字要點讀」嘅資訊，於是就出現咗一種情況，日本人見到一隻漢字嗰時，可能會跟中古漢語嗰種讀法嚟讀，但係又有可能會讀做同嗰隻漢字一樣意思嘅本土口語字詞，即係例如水噉，想像
有一個 7 世紀奈良時代嘅日本人，佢望住張紙上便寫咗水呢隻漢字；
佢可以跟中古漢語噉讀—即係 sui 呢個漢音嘅前身；
但佢又可以將隻漢字讀做佢本土語言入便指水嗰隻字詞—即係 mizu 呢個訓讀音嘅前身；
最後，就形成咗現代日本話對漢字「有分漢讀定訓讀」噉嘅情況。

睇睇
文白異讀
粵字
字喃
方塊壯字
假借：某程度上同訓讀啱啱相反—訓讀係齋攞隻漢字嘅意思而忽略原先讀音（取意不取音），假借就係齋攞隻漢字嘅讀音而忽略原先意思（取音不取意）。
潘楚文

潘楚文，香港親中派政治人，曾經參與2023年香港區議會選舉。
何秀賢

何秀賢，香港親中派政治人，2023年香港區議會選舉後被政府委任做區議員。
梁力

梁力，香港親中派政治人，2023年香港區議會選舉後被政府委任做區議員。
林永晟

林永晟，香港親中派政治人，曾經參與2023年香港區議會選舉。
拉曼大學

拉曼大學（馬來文：Universiti Tunku Abdul Rahman，UTAR）係馬來西亞一間研究型私立大學，喺2002年成立。拉曼大學有兩個校區，一個喺霹靂金寶校區，一個喺雪蘭莪雙溪龍校區。而家有文學與社會科學學院、工商與金融學院、工程與綠色科技學院、資訊與通訊科技學院、理學院、會計與管理學院、醫學與保健科學學院、李光前理工學院、創意產業學院、中華研究院、高等教育與研究所十一個學院。

校區
拉曼大學有兩個校區，分別係雪蘭莪雙溪龍校區同霹靂金寶主校區。原有嘅八打靈再也同吉隆坡文良港舊校區已喺2015年6月遷移至雙溪龍新校區。

金寶校區
Location of UTAR Kampar Campus
金寶校區敦林良實禮堂
拉曼大學金寶校區喺霹靂金寶市，係拉曼大學最大主校區。佔地面積約1300英畝，2007年5月起完啟用。
金寶校區學院：
文學與社會科學學院（Faculty of Arts and Social Science，FAS）
工商與金融學院（Faculty of Business and Finance，FBF）
工程與綠色科技學院（Faculty of Engineering and Green Technology，FEGT）
資訊與通訊科技學院（Faculty of Information and Communication Technology，FICT）
理學院（Faculty of Science，FSC）
基礎課程中心（Centre of Foundation Studies，CFS）
中華研究院（Institute of Chinese Studies，ICS）
高等教育與研究所（Institute of Postgraduate Studies and Research，IPSR）

雙溪龍校區
拉曼大學雙溪龍校區
拉曼大學雙溪龍校區喺雪蘭莪加影市，係拉曼大學巴生谷校區。
雙溪龍校區的學院：
會計與管理學院（Faculty of Accountancy and Management，FAM）
醫學與保健科學學院（Faculty of Medicine and Health Sciences，FHMS）
李光前理工學院（Lee Kong Chian Faculty of Engineering and Science，LKC FES）
創意產業學院（Faculty of Creative Industries，FCI）
中華研究院（Institute of Chinese Studies，ICS）
基礎課程中心（Centre of Foundation Studies，CFS）
高等教育與研究所（Institute of Postgraduate Studies and Research，IPSR）
延續教育中心（Centre for Extension Education，CEE）

排名
大學排名拉曼大學世界排名《QS》世界排名（2025）801–850《泰晤士》世界排名（2025）1001–1200
區域排名《QS》亞洲排名（2025）131《泰晤士》亞洲排名（2024）301–350
資料更新到2024年11月
拉曼大學嚮學術方面係馬來西亞排名最高嘅大學之一。
拉曼大學喺2018年《泰晤士高等教育亞洲大學排名》中排全亞洲一百名以內。2024年就排三百五十名以内。
2021年《泰晤士高等教育世界大學排名》中排全球六百名以內，排名係全國第二，僅落後馬來亞大學。2025年就排到去1001–1200。
另外，拉曼大學喺學術科研方面同美國、英國、加拿大、澳洲、德國、法國、西班牙、波蘭、俄羅斯、新加坡、中國大陸、香港、臺灣、韓國以及其他國家大學都有交流同合作。

研究中心
拉曼大學作為一間綜合大學，設置咗32個學科研究中心，做各項研究工作。
馬來西亞博特拉大學

博特拉大學（馬來話：Universiti Putra Malaysia，簡稱：博大（UPM）），又叫布特拉大學或者布大，呢間大學喺馬來西亞首都吉隆坡南面嘅高科技地段。博大係馬來西亞五間研究型大學之一。
根據2021年QS世界大學排名，馬來西亞博特拉大學排名係132名
，亞洲排名係28名，喺《QS最佳50所創校未滿50年大學》中就排第10名。

學校教育大樓
博大有15個學院、2個高等專科學校、11個研究所、8個中心同喺沙撈越州嘅一間民都魯分校。
授予嘅學位包括：文學碩士、農業學碩士、經濟學碩士、環境學碩士、建築學碩士、理學碩士、獸醫科學碩士、哲學博士、生殖醫學研究生文憑。

專校
注：2020年3月1號開始，「經濟學與管理學院」（Fakulti Ekonomi dan Pengurusan）改名做「商業與經濟學專校」（Sekolah Perniagaan dan Ekonomi）。
林嘉良

林嘉良，香港親中派政治人。
喺政府大幅度削減直選議席同排除民主派參選，選舉委員會委員可以互相提名都唔當係利害衝突嘅制度下嘅2023年香港區議會選舉，林嘉良曾經以工聯會名義參選地區委員會界別（東區），攞到74票，未能當選。